# L’Heptaméron des nouvelles (1559)/Nouvelle 53

Diligence perſonnelle d’vn prince, pour eſtranger vn importun amoureux.

### NOVVELLE CINQVANTETROISIESME.

Le roy François premier du nom, eſtant en vn chaſteau fort plaiſant, ou il eſtoit allé, auecques petite compaignie, tant pour la chaſſe, que pour y prendre quelque repos, auoit en ſa cõpaignie vn ſeigneur autant honneſte, vertueux, & ſage, & beau prince, qu’il y en euſt point en ſa court : & auoit eſpouſé vne femme, qui n’eſtoit pas de grãde beauté : mais ſi l’aimoit il, & la traictoit autant bien, que mary peult faire ſa femme. Et ſe fioit tant en elle, que quand il en aimoit quelque vne, il ne luy celoit point : ſçachant qu’elle n’auoit volonté autre que la ſienne. Ce ſeigneur print fort grande amitié à vne dame vefue, qui auoit reputation d’eſtre la plus belle, que lon euſt ſceu regarder : &, ſi ce prince l’aimoit bien, ſa femme ne l’aimoit pas moins, & l’enuoyoit ſouuent querir, pour boire & manger auec elle, la trouuant ſi ſage & honneſte, qu’au lieu d’eſtre marrie que ſon mary l’aimaſt, ſe reſiouïſſoit de le veoir adreſſer en ſi honneſte lieu, remply d’honneur & de vertu. Ceſte amitié dura longuement, en ſorte qu’en toutes les affaires de ladicte dame, ce prince ſ’employoit, comme pour les ſiennes propres : & la princeſſe ſa femme n’en faiſoit moins. Mais à cauſe de ſa beauté pluſieurs grans ſeigneurs & gentils-hommes cherchoient fort ſa bonne grace, les vns pour l’amour ſeulement, les autres pour l’anneau : car outre ſa beauté, elle eſtoit fort riche. Entre autres y auoit vn ieune gentil-homme, qui la pourſuiuoit de ſi pres, qu’il ne failloit d’eſtre à ſon habiller & deshabiller, & tout du long du iour, tãt qu’il pouuoit eſtre pres d’elle. Ce qui ne pleut pas audict prince, pour ce qu’il luy ſẽbloit qu’vn homme de ſi pauure lieu, & de ſi mauuaiſe grace ne meritoit point auoir ſi honneſte & gracieux recueil : dont ſouuent il faiſoit des remonſtrances à ceſte dame. Mais elle, qui eſtoit fille de Duc, s’excuſoit, diſant qu’elle parloit à tout le monde generalement, & que pour cela leur amitié en eſtoit mieux couuerte, voyant qu’elle ne parloit point plus aux vns, qu’aux autres. Mais au bout de quelque tẽps, ce gentil-home, qui la pourſuiuoit en mariage, feit telle diligẽce, plus par importunité que par amour, qu’elle luy promiſt de l’eſpouſer, le priant ne la preſſer point de declarer le mariage, iuſques à ce que ſes filles fuſſent mariées. A l’heure ſans crainte de conſcience alloit le gentil-homme en ſa chambre à toutes heures qu’il vouloit, & n’y auoit qu vne femme de chambre & vn homme, qui ſceuſſent leur affaire, Le prince voyant que de plus en plus le gẽtil-homme s’apriuoiſoit en la maiſon de celle qu’il aimoit tant, le trouua ſi mauuais, qu’il ne ſe peut tenir de dire à la dame : I’ay touſiours aimé voſtre honneur, comme celuy de ma propre ſœur, & ſçauez les propos honneſtes, que ie vous ay tenuz, & le contentement, que i’ay d’aimer vne dame tant ſage & vertueuſe, que vous eſtes : mais ſi ie penſois qu’vn autre, qui ne le merite pas, gaignaſt par importunité, ce que ie ne veux demander contre voſtre vouloir, ce me ſeroit choſe importable, & non moins deshonnorable pour vous. Ie le vous dy, pource que vous eſtes belle & ieune, & que iuſques icy auez eſté en ſi bonne reputation, & vous commencez d’acquerir vn treſmauuais bruit. Car nonobſtant qu’il ne ſoit pareil de maiſon, de biens, & moins d’authorite, ſçauoir, & bonne grace, ſi eſt-ce qu’il vaudroit mieux, que vous l’euſsiez eſpousé, que d’en mettre tout le monde en ſoupçon. Parquoy ie vous prie, dictes moy, ſi eſtes deliberée de le vouloir aimer : car ie ne le veux point auoir pour compagnon, & le vous lairray tout entier, & me retireray de la bonne volonté que ie vous ay portée. La pauure dame ſe print à plorer, craignant de perdre ſon amitié, & luy iura qu’elle aimeroit mieux mourir que d’eſpouſer le gentil-homme, dont il luy parloit : mais il eſtoit tant importun, qu’elle ne le pouuoit garder d’entrer en ſa chambre à l’heure que tous les autres y entroient. De ceſte heure lá, diſt le prince, ie ne parle point : car i’y puis auſsi biẽ entrer que luy, & chacun void ce que vous faictes. Mais on m’a dict qu’il y va apres que vous eſtes couchée : choſe que ie trouue ſi eſtrange, que ſi vous cõtinuez ceſte vie, & vous ne le declarez pour mary, vous eſtes la plus deshonnorée femme, qui oncques fut. Elle luy feit tous les ſermens qu’elle peult, qu’elle ne le tenoit pour mary, ne pour amy : mais pour vn auſsi importun gentil homme qu’il en fuſt. Puis qu’ainſi eſt, dit le prince, qu’il vous faſche, ie vous aſſeure que ie vous en defferay. Comment ? dit elle, le voudriez vous bien faire mourir ? Non, non, dit le prince : mais ie luy donneray à cognoiſtre, que ce n’eſt point en tel lieu, ne en telle maiſon, comme celle du Roy, ou il fault faire honte aux dames : & vous iure foy de tel amy, que ie vous ſuis, que ſi, apres auoir parlé à luy, il ne ſe chaſtie, ie le chaſtieray ſi bien, que les autres y prẽdront exemple. Sur ces paroles s’en alla, & ne faillit pas au partir de la chambre de trouuer le ſeigneur, dont eſtoit queſtion, qui y venoit, auquel il tint tous les propos que vous auez ouyz, l’aſſeurãt que la premiere fois qu’il le trouueroit hors l’heure, que les gentils-hommes doiuent aller veoir les dames, il luy feroit vne telle peur, qu’à iamais luy en ſouuiendroit, & qu’elle eſtoit trop bien apparentée, pour ſe iouër ainſi à elle. Le gentil-homme l’aſſeura qu’il n’auoit iamais eſté, ſinon comme les autres, & qu’il luy donnoit congé, s’il l’y trouuoit, de luy faire du pis qu’il pourroit. Quelques iours apres, que le gentil-homme cuidoit les paroles du prince eſtre miſes en oubly, s’en alla veoir au ſoir ſa dame, & y demeura aſſez tard. Le prince diſt à ſa femme, comme la dame, qu’il aimoit, auoit vn grãd rheume : parquoy ſa bõne femme le pria de l’aller viſiter pour tous deux, & de luy faire ſes excuſes de ce qu’elle n’y pouuoit aller : car elle auoit quelque affaire neceſſaire en ſa chambre. Le prince attendit que le Roy fuſt couché, & apres s’en alla pour donner le bon ſoir à ſa dame : mais en cuidant monter vn degré, trouua vn varlet de chambre, qui deſcendoit, auquel il demanda, que faiſoit ſa maiſtreſſe, qui luy iura qu’elle eſtoit couchée & endormie. Le prince deſcendit le degré, & ſoupçonna qu’il mentoit, parquoy il regarda derriere luy, & veid le varlet, qui retournoit en grande diligence. Il ſe pourmena en la court deuant ceſte porte, pour veoir ſi le varlet retourneroit point : mais vn quart d’heure apres le veid encores deſcendre, & regarder de tous coſtez pour veoir qui eſtoit en la court. A l’heure penſa le prince que le gẽtil-homme eſtoit en la chambre de ſa dame, & que pour crainte de luy n’oſoit deſcendre, qui le feit encores pourmener long temps. Et s’aduiſant qu’en la chambre de la dame y auoit vne feneſtre qui n’eſtoit gueres haulte, & regardoit dedans vn petit iardin, il luy ſouuint du prouerbe, qui dit : Qui ne peult paſſer par la porte, ſaille par la feneſtre. Dont ſoudain appella vn ſien varlet de chambre, & luy diſt : Allez vous en en ce iardin la derriere, & ſi vous voyez vn gentil-homme deſcendre par la feneſtre, ſi toſt qu’il ſera à terre, tirez voſtre eſpée, & en la frottant contre la muraille, criez, tuë, tuë : mais gardez vous de luy toucher. Le varlet de chambre s’en alla ou ſon maiſtre luy auoit commandé, & le prince ſe pourmena iuſques enuiron trois heures apres minuict. Quand le gentil homme entendit, que le prince eſtoit touſiours en la court, delibera de deſcendre par la feneſtre, & apres auoir ietté ſa cappe la premiere, auecques l’ayde de ſes bons amis, ſauta dedans le iardin. Et ſi toſt que le varlet de chambre l’aduiſa, ne faillit de faire bruit de ſon eſpée, & cria, tuë, tuë. Le pauure gentil homme cuidant que ce fuſt ſon maiſtre eut ſi grand peur, que ſans aduiſer à prendre ſa cappe, s’en fuit en la plus grande haſte qu’il luy fut poſsible, & trouua les archiers, qui faiſoient le guet, qui furent fort eſtonnez de le veoir ainſi courir : mais ne leur oſa rien dire, ſinon de les prier bien fort de luy vouloir ouurir la porte, ou de le loger auecques eux iuſques au matin : ce qu’ils firent, car ils n’auoient pas les clefs. A ceſte heure lá vint le prince pour ſe coucher, & trouuant ſa femme dormant, la reueilla, luy diſant : Dormez vous, ma femme ? quelle heure eſt il ? Elle luy diſt : Depuis au ſoir que me couchay, ie n’ay point ouy ſonner l’horloge. Il luy diſt : Ils ſont trois heures apres minuict paſſées. Ie ſus, monſieur, diſt ſa femme, ou auez vous tant eſté ? i’ay grand peur que voſtre ſanté en vaudra pis. M’amie, diſt le prince, ie ne ſeray iamais malade de veiller, quand ie garde de dormir ceux qui me cuident tromper. Et en diſant ces paroles ſe print tant à rire, qu’elle le pria bien fort de luy vouloir compter ce que c’eſtoit. Ce qu’il feit tout du long, en luy monſtrant la peau de loup, que ſon varlet de chambre auoit apportée. Et apres qu’ils eurent paſſé leur temps aux deſpens des pauures gens, s’en allerent dormir d’auſsi gracieux repos, que les deux autres trauaillerẽt en peur & crainte, que leur affaire fut reuelée. Toutesfois le gentil-homme, ſçachant bien qu’il ne pouuoit diſsimuler deuant le prince, vint au matin à ſon leuer, & le ſupplia qu’il ne le vouluſt point deceler, & qu’il luy feiſt rendre ſa cappe. Le prince feit ſemblant d’ignorer tout le faict, & tint ſi bonne contenance, que le pauure gentil-homme ne ſçauoit ou il en eſtoit. Si eſt-ce qu’à la fin, il ouït autre leçon qu’il ne penſoit : car le prince l’aſſeura que ſi iamais il retournoit, il le diroit au Roy, & le feroit bannir de la court.
Ie vous prie, mes dames, iugez, s’il n’euſt pas mieux valu à ceſte pauure dame d’auoir parlé franchement à celuy qui luy faiſoit tant d’honneur de l’aimer & eſtimer, que de le mettre par diſsimulation iuſques à faire vne preuue, qui luy fut ſi hõteuſe. Elle ſçauoit bien, diſt Guebron, que ſi elle luy confeſſoit la verité, elle perdroit entierement ſa bonne grace, qu’elle ne vouloit perdre pour rien. Il me ſemble, diſt Longarine, puis qu’elle auoit choiſi vn mary à ſa fantaſie, qu’elle ne deuoit craindre de perdre l’amitié de tous les autres. Ie croy bien, diſt Parlamente, que ſi elle euſt oſé deceler ſon mariage, elle ſe fuſt contentée de ſon mary : mais puis qu’elle le vouloit diſsimuler iuſques à ce que ſes filles fuſſent mariées, elle ne vouloit point laiſſer vne ſi hõneſte couuerture. Ce n’eſt pas cela, diſt Saffredent : mais c’eſt, que l’ambition des femmes eſt ſi grande, qu’elle ne ſe peult iamais contẽter d’en auoir vn ſeul. Mais i’ay ouy dire, que celles qui ſont les plus ſages, en ont volontiers trois, vn pour l’honneur, vn pour le profit, & l’autre pour le plaiſir : & chacun des trois penſe eſtre le mieux aimé, mais les deux premiers ſeruent au dernier. Vous parlez, ce diſt Oiſille, de celles, qui n’ont amour ny honneur. Ma dame, diſt Saffredent, il y en a telle de la condition que ie peins icy, que vous eſtimez bien des plus honneſtes femmes du païs. Croyez, diſt Hircan, qu’vne femme fine ſçaura bien viure, ou toutes les autres mourront de faim. Auſsi, leur diſt Longarine, quand leur fineſſe eſt cogneuë, c’eſt bien la mort. Mais la vie, diſt Simontault : car elles n’eſtiment à petite gloire, eſtre reputées plus fines que leurs compagnes. Et ce nom lá de fines, qu’elles ont appris à leurs deſpens, faict plus hardiment venir les ſeruiteurs à leur obeïſſance, que la beauté. Car vn des plus grands plaiſirs, qui ſoit entre ceux qui aiment, c’eſt de conduire leur amitié finement. Vous parlez donc, diſt Emarſuitte, d’vne amour meſchante : car la bonne amour n’a beſoing de couuerture. Ha, diſt Dagoucin, ie vous ſupplie d’oſter ceſte opinion de voſtre teſte : pource que tant plus la drogue eſt precieuſe, & moins ſe doit eſuenter, pour la malice de ceux, qui ne ſe prennent qu’aux ſignes exterieurs, leſquels en bonne & mauuaiſe amitié ſont tous pareils. Parquoy les fault auſsi bien cacher quand l’amour eſt vertueuſe, que ſi elle eſtoit au contraire, pour ne tomber au mauuais iugement de ceux qui ne peuuẽt croire qu’vn homme puiſſe aimer vne dame par honneur : & leur ſemble que s’ils ſont ſubiects à leurs plaiſirs, que chacun eſt ſemblable à eux. Mais ſi nous eſtions tous de bonne foy, le regard & la parole ne ſeroient point diſsimulez, au moins à ceux, qui aimeroient mieux mourir, que d’y penſer quelque mal. Ie vous aſſeure Dagoucin, diſt Hircan, que vous auez vne ſi haulte philoſophie, qu’il n’y a homme icy qui l’ẽtende, ne la croye : car vous nous voudriez faire croire que les hõmes ſont anges, ou pierres, ou diables. Ie ſçay bien diſt Dagoucin, que les hommes ſont hommes, & ſubiects à toutes paſsiõs : mais ſi eſt-ce qu’il y en a, qui aimeroiẽt mieux mourir, que pour leur plaiſir leur dame feit choſe contre leur conſcience. C’eſt beaucoup de mourir, diſt Guebron. Ie ne croiray ceſte parole, quand elle ſeroit dicte de la bouche du plus auſtere religieux, qui ſoit. Mais ie croy, diſt Hircan, qu’il n’y en a point, qui ne deſirẽt le contraire. Toutesfois ils font ſemblant de n’aimer point les raiſins, quand ils ſont ſi haults qu’ils ne les peuuent cueillir. Mais, diſt Nomerfide, ie croy que la femme de ce prince fut fort ioyeuſe, que ſon mary apprenoit à cognoiſtre les femmes. Ie vous aſſeure, que non, diſt Emarſuitte : mais en fut treſmarrie, pour l’amour qu’elle luy portoit. I’aimerois autant, diſt Saffredant, celle, qui rioit, quand ſon mary baiſoit ſa chambriere. Vrayement, diſt Emarſuitte, vous nous en ferez le compte : ie vous donne ma place. Combien que le compte ſoit court, diſt Saffredent, ſi le vous diray-ie : car i’aime mieux vous faire rire, que parler longuement.